CELEX: 32017R0200
Language: ro
Date: 2017-02-01 00:00:00
Title: Regulamentul de punere în aplicare (UE) 2017/200 al Comisiei din 1 februarie 2017 privind clasificarea anumitor mărfuri în Nomenclatura combinată

7.2.2017   
            
            
               RO
            
            
               Jurnalul Oficial al Uniunii Europene
            
            
               L 32/15
            
         REGULAMENTUL DE PUNERE ÎN APLICARE (UE) 2017/200 AL COMISIEI
   din 1 februarie 2017
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana (1) a tabelului din anexă ar trebui clasificate la codul NC indicat în coloana (2), pe baza motivelor care figurează în coloana (3) a tabelului menționat.
            
         
               (4)
            
            
               Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat.
   Articolul 2
   Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 1 februarie 2017.
      
         
            Pentru Comisie,
         
         
            pentru președinte
         
         Stephen QUEST
         
            Director general
         
         
            Direcția Generală Impozitare și Uniune Vamală
         
      
   
   
      (1)  JO L 269, 10.10.2013, p. 1.
   
      (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Aparat electric care funcționează pe baza tehnologiei de radiodifuziune audio digitală (DAB) și modulație în frecvență (FM) pentru recepția radiodifuziunii. Dimensiunile sale totale sunt de aproximativ 115 × 180 × 120 mm și poate să funcționeze fără sursă de energie exterioară.
                  Aparatul este echipat cu un difuzor încorporat, tehnologie Bluetooth/Advanced Audio Distribution Protocol (A2DP) [care permite aparatului să redea sunetul, preluat fără fir (wireless) de la aparate de reproducere a sunetului (de exemplu, playere MP3)] dotate și ele cu tehnologie Bluetooth/A2DP], o mufă pentru conectarea căștilor și o mufă pentru conectarea la o sursă de energie exterioară.
               
               
                  8527 19 00 
               
               
                  Clasificarea se stabilește pe baza regulilor generale 1 și 6 de interpretare a Nomenclaturii combinate, pe baza notei 3 din secțiunea XVI, precum și pe baza textului poziției NC 8527  și al codului NC 8527 19 00 .
                  În afară de funcția de recepție a radiodifuziunii, aparatul recepționează, convertește și transmite date (prin A2DP) – o funcție acoperită de poziția 8517  [a se vedea Regulamentul de punere în aplicare (UE) 2016/2224 al Comisiei (1)]. Prin urmare, aparatul nu poate fi considerat a fi combinat cu un aparat de reproducere a sunetului (funcție a poziției 8519 ).
                  Prin urmare, aparatul trebuie clasificat ca receptor de radiodifuziune, necombinat cu un aparat de reproducere a sunetului, la codul NC 8527 19 00 .
               
            
         (1)  Regulamentul de punere în aplicare (UE) 2016/2224 al Comisiei din 5 decembrie 2016 privind clasificarea anumitor mărfuri în Nomenclatura combinată (JO L 336, 10.12.2016, p. 22).